b'\n_START_ARTICLE_\nKohuana Indijanci\n_START_PARAGRAPH_\nKohuana (Cajuenche), pleme Yuman Indijanaca u 2. polovici 18. stolje\xc4\x87a naseljeno na isto\xc4\x8dnoj obali rijeke Colorado, ne\xc5\xa1to ni\xc5\xbee od u\xc5\xa1\xc4\x87a Gile u Arizoni (jedno selo), Kaliforniji (dva sela). Najbli\xc5\xbei srodnici bijahu im Halyikwamai. Hernando de Alarc\xc3\xb3n naziva ih (1540.) imenom Coana. Kasnije 1604.-5. posje\xc4\x87uje ih Juan de O\xc5\x84ate. Mogu\xc4\x87e je da su oni isto pleme koje 1704.-5. Kino naziva imenom Cutguane. Pouzdani podaci o njima dolaze nam 1776. od Francisco Garc\xc3\xa9sa koji za njih ka\xc5\xbee da su brojan narod koji \xc5\xbeivi u neprijateljstvu s plemenom Cocopa. Plemena Kaveltcadom, Kohuana, Halyikwamai i Halchidhoma mnogo slabija od Mohava i Yuma, bila su izvrgnuta njihovima progonima i pokoljima. Ovo ih je navodilo na \xc4\x8deste migracije uz i niz rijeku Colorado. Godine 1823. Otac Caballero nalazi ih na donjoj Gili na putu iz zemlje Mohava na jug prema zemlji Yuma. Ve\xc4\x87 godine 1828. nalaze se u sjevernoj Sonori gdje su ostali sve dok 1838.-9. nisu opet migrirali uz Gilu i priklju\xc4\x8dili se Maricopama, i nastanili se kod sada\xc5\xa1njeg Gila Crossinga. Ovo je tada bilo najsjevernije Maricopa-selo. Negdje 1850. Mohave i Yume zavlada\xc5\xa1e donjom Gilom i Coloradom, sela Maricopa gdje su se Kamije sklonili, ostala su depopulirana. Maricope, premda srodni Yumama i Mohavama potra\xc5\xbee spas tako \xc5\xa1to se udru\xc5\xbei\xc5\xa1e sa stranim plemenom Pima, ro\xc4\x91acima Papago Indijanaca. Me\xc4\x91u Maricopama je Bartlett 1855. prona\xc5\xa1ao 10 Kohuana. Jedan Kroeberov izvjestitelj iz plemena Mohave informira ga o 36 Kohuana Indijanaca koji \xc5\xbeive u njegovom plemenu. Prema Mooneyu 1680. godine moglo je biti 3,000 Kohuana. NAHDB kalkulira da je 1900. bilo jo\xc5\xa1 njih pedesetak. Kasnije se vi\xc5\xa1e ne spominju kao posebno pleme i od 1900. vode se kao nestali._NEWLINE_Kohuana Indijanci bijahu sjedila\xc4\x8dko pleme koje je \xc5\xbeivjelo od lova i obrade tla.'